FI Euroopan unionin virallinen lehti L 128/13

NEUVOSTON PÄÄTÖS (EU) 2018/757,

annettu 14 päivänä toukokuuta 2018,

Euroopan yhteisön ja Komorien liiton välisen kalastuskumppanuussopimuksen irtisanomisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 6 kohdan toisen alakohdan a alakohdan kanssa,

ottaa huomioon Euroopan komission ehdotuksen,

ottaa huomioon Euroopan parlamentin hyväksynnän (1),

sekä katsoo seuraavaa:

(1) Neuvoston asetus (EY) N:o 1563/2006 (2) koskee Euroopan yhteisön ja Komorien liiton välisen kalastuskumppanuussopimuksen, jäljempänä ’EU:n ja Komorien kalastuskumppanuussopimus’, tekemistä.

(2) Yksi EU:n ja Komorien kalastuskumppanuussopimuksen tavoitteista on varmistaa, että kalakantojen säilyttämiseksi ja hoitamiseksi toteutettavat toimenpiteet ovat tehokkaita ja että laitonta, ilmoittamatonta ja sääntelemätöntä kalastusta, jäljempänä ’LIS-kalastus’, ehkäistään.

(3) EU:n ja Komorien kalastuskumppanuussopimuksen 11 artiklan mukaan sopimusta sovelletaan seitsemän vuotta sen voimaantulosta, ja sen voimassaoloa voidaan jatkaa seitsemän vuoden jaksoina, ellei jompikumpi osapuoli irtisano sopimusta.

(4) EU:n ja Komorien kalastuskumppanuussopimuksen 12 artiklan mukaan kumpi tahansa osapuoli voi irtisanoa sopimuksen vakavista syistä, jotka voivat liittyä muun muassa LIS-kalastuksen torjumista koskevien sitoumusten noudattamatta jättämiseen. Kyseisen osapuolen on ilmoitettava toiselle osapuolelle aikeestaan irtisanoa sopimus vähintään kuusi kuukautta ennen alkuperäisen seitsemän vuoden voimassaolojakson tai kunkin jatketun voimassaolojakson päättymistä. Tällaisen ilmoituksen lähettäminen avaa osapuolten väliset neuvottelut.

(5) Neuvoston asetuksen (EY) N:o 1005/2008 (3), jäljempänä ’LIS-asetus’, 31 artiklan mukaan komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa voidaan todeta yhteistyöhön osallistumattomaksi kolmanneksi maaksi, jos se laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuudet.

(6) Komission 1 päivänä lokakuuta 2015 antaman päätöksen (4) mukaisesti Komorien liitolle ilmoitettiin mahdollisuudesta, että komissio toteaa sen kolmanneksi maaksi, joka ei osallistu LIS-kalastuksen torjumiseksi tehtävään yhteistyöhön, seuraavien syiden vuoksi: Komorien viranomaisten harjoittama mukavuuslippupolitiikka; todisteet Komorien laivaston harjoittamasta laittomasta kalastustoiminnasta; Komorien viranomaisten heikot tai olemattomat seuranta- ja valvontavalmiudet; ja Komorien vanhentunut kalastusalan oikeudellinen kehys.

(7) Kyseisellä päätöksellä komissio aloitti Komorien liiton kanssa vuoropuhelun, jota käytiin LIS-asetuksen 32 artiklassa säädettyjen menettelyllisten vaatimusten mukaisesti. Komorien liitto ei toteuttanut kohtuullisessa ajassa tarvittavia korjaavia toimia.

(8) Koska Komorien liitto on toistuvasti laiminlyönyt sille lippu-, satama-, rannikko- tai markkinavaltioina kansainvälisen oikeuden mukaan kuuluvat velvoitteet toimia LIS-kalastuksen ehkäisemiseksi, estämiseksi ja poistamiseksi, Komorien liitto on todettu LIS-asetuksen 31 artiklan mukaisesti kolmanneksi maaksi, joka ei osallistu LIS-kalastuksen torjuntaa koskevaan yhteistyöhön komission täytäntöönpanopäätöksellä (EU) 2017/889 (5). Tämän toteamuksen yksilöinnin jälkeenkään Komorien liitto ei ole toteuttanut tarvittavia korjaavia toimia.

(9) LIS-asetuksen 33 artiklan mukaisesti Komorien liitto on neuvoston täytäntöönpanopäätöksellä (EU) 2017/1332 (6) lisätty yhteistyöhön osallistumattomia kolmansia maita koskevaan luetteloon, joka on laadittu neuvoston täytäntöönpanopäätöksellä 2014/170/EU (7).

(10) LIS-asetuksen 38 artiklan 8 kohdan mukaan komission tulee ehdottaa kolmansien maiden kanssa tehtyjen kahdenvälisten kalastussopimusten tai kalastuskumppanuussopimusten irtisanomista, jos niissä määrätään sopimuksen päättämisestä siinä tapauksessa, että yhteistyöhön osallistumaton kolmas maa jättää noudattamatta antamiaan sitoumuksia LIS-kalastuksen torjunnan osalta.

(11) Sen vuoksi on aiheellista irtisanoa EU:n ja Komorien kalastuskumppanuussopimus.

(12) Komission olisi Euroopan unionin puolesta ilmoitettava Komorien liitolle irtisanomisesta.

(13) Irtisanomisen olisi tultava voimaan kuuden kuukauden kuluttua kyseisestä ilmoituksesta.

(14) Jos neuvosto kuitenkin poistaa Komorien liiton ennen irtisanomisen voimaantuloa LIS-asetuksen 33 artiklan mukaisesta yhteistyöhön osallistumattomia kolmansia maita koskevasta luettelosta, irtisanominen olisi peruutettava ja komission olisi välittömästi ilmoitettava tästä peruuttamisesta Komorien liitolle,

ON HYVÄKSYNYT TÄMÄN PÄÄTÖKSEN:

1 artikla

Irtisanotaan Euroopan yhteisön ja Komorien liiton välinen kalastuskumppanuussopimus, jäljempänä ’EU:n ja Komorien kalastuskumppanuussopimus’, joka tuli voimaan 6 päivänä maaliskuuta 2008.

2 artikla

1. Tämän päätöksen tullessa voimaan komissio ilmoittaa Euroopan unionin puolesta Komorien liitolle EU:n ja Komorien kalastuskumppanuussopimuksen irtisanomisesta.

2. Irtisanominen tulee voimaan kuuden kuukauden kuluttua kyseisestä ilmoituksesta.

3. Jos neuvosto poistaa Komorien liiton ennen irtisanomisen voimaantuloa LIS-asetuksen 33 artiklan mukaisesta yhteistyöhön osallistumattomia kolmansia maita koskevasta luettelosta, irtisanominen peruutetaan ja komissio ilmoittaa tästä peruuttamisesta välittömästi Komorien liitolle.

3 artikla

Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Brysselissä 14 päivänä toukokuuta 2018. Neuvoston puolesta Puheenjohtaja E. ZAHARIEVA

(1) Hyväksyntä annettu 15 päivänä maaliskuuta 2018 (ei vielä julkaistu virallisessa lehdessä).

(2) Neuvoston asetus (EY) N:o 1563/2006, annettu 5 päivänä lokakuuta 2006, Euroopan yhteisön ja Komorien liiton välisen kalastuskumppanuussopimuksen tekemisestä (EUVL L 290, 20.10.2006, s. 6).

(3) Neuvoston asetus (EY) N:o 1005/2008, annettu 29 päivänä syyskuuta 2008, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).

(4) Komission päätös, annettu 1 päivänä lokakuuta 2015, kolmannelle maalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi (EUVL C 324, 2.10.2015, s. 6).

(5) Komission täytäntöönpanopäätös (EU) 2017/889, annettu 23 päivänä toukokuuta 2017, Komorien liiton toteamisesta laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi (EUVL L 135, 24.5.2017, s. 35).

(6) Neuvoston täytäntöönpanopäätös (EU) 2017/1332, annettu 11 päivänä heinäkuuta 2017, laittoman, ilmoittamattoman ja sääntelemättömän kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta annetun täytäntöönpanopäätöksen 2014/170/EU muuttamisesta Komorien liiton osalta (EUVL L 185, 18.7.2017, s. 37).

(7) Neuvoston täytäntöönpanopäätös 2014/170/EU, annettu 24 päivänä maaliskuuta 2014, LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla (EUVL L 91, 27.3.2014, s. 43).